Nafarroako Gorteetako kide eta EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak, Legebiltzarreko Erregelamenduan xedatzen denaren babesean, idatziz erantzuteko galdera (11-24/PES-00314) egin dio Nafarroako Gobernuari. Hona hemen Barneko, Funtzio Publikoko eta Justiziako kontseilariak ematen duen informazioa:

Hasiera batean Lan Publikoaren Eskaintzan jaso ziren Foruzaingoko postuak erretiratuak izan ziren egitarautik, aurreikusten baitzen ezen, 2024. urte honen bukaera-partean, eta Nafarroako Segurtasun eta Larrialdi Eskolan gaur egun prestakuntza jasotzen ari diren ehun izangaiak zerbitzura pasatzean, Foruzaingoak Segurtasun Batzordeko akordioan ezartzen diren 1.200 agenteak baino gehiago izanen dituela.

Barneko, Funtzio Publikoko eta Justiziako Departamentua harremanetan egon da Segurtasuneko Estatu Idazkaritzarekin eta Ogasuneko Estatu Idazkaritzarekin, aurrerapausoak ematearren balizko akordio baten edukian eta norainokoan, zeina Segurtasun Batzordean sinatu beharko bailitzateke eta modua emanen bailuke, ordenamendu juridikoaren arabera Nafarroan erreferentziazko polizia gisa dagozkion eskumenen indarrez, foruzain gehiago edukitzea Segurtasun Batzordeko 2009ko akordioan jasotako kopurua baino.

Orain arte egindako estimazioak egungo eskumen-egoeran oinarritzen dira, trafikoaren zaintza eta kontrolaren eskumen esklusiboa baizik erantsi ez dela.

Giza baliabideen kudeaketa giltzarri dugu Gobernu honek Foruzaingoarekiko duen konpromisoan. Alde horretatik, badakizue Gobernuak apustu egiten duela postu-kopurua finkatu eta indartzearen alde. Ildo horretatik erdietsi du gaur egun Foruzaingoak bere historiako foruzain-kopururik handiena.

Indartze-ekimen horrek jarraipena dauka legegintzaldi honetan, zeinetan erronkatzat baitugu kidegoaren tamaina egungo premietara doitzea, bai jardunaren aldetik, bai postu-berritzearen eta erretiro-hartzeen aldetik ere, halako moldez non jardun-eremu desberdinetan sortzen diren balizko beharrei erantzuteko moduko eskuartea lortuko baita. Horretan dihardu Departamentuak.

Hori guztia jakinarazten dut, Nafarroako Parlamentuko Erregelamenduaren 215. artikuluan xedatutakoa betez.

Iruñean, 2024ko uztailaren 22an

Lehen lehendakariorde eta Lehendakaritza eta Berdintasuneko kontseilaria: Félix Taberna Monzón

Barneko, Funtzio Publikoko eta Justiziako kontseilariaren ordez (Nafarroako Foru Komunitateko lehendakariaren 17/2024 Foru Dekretua, uztailaren 3koa)